B. Flood Engebretsen

Aksel Botolf Flood-Engebretsen (født 18. september 1896, død 1. mai 1945 etter tysk fangenskap i Polen) var en norsk fagforeningsmann, redaktør og politiker, hjemmehørende i Arbeiderpartiet.

Liv og virke
Fagforeningsmann, politiker
Han var jerndreier, og arbeidet på flere verksteder rundt om i landet. Fra 1913 var han organisert, både i fagforening og i politikken. Under Jernstreiken 1923–1924 satt han i aksjonsutvalget.«Engebretsen, B. Flood», Arbeidernes Leksikon, bind II, Oslo 1933

Han ble sentral i Arbeiderpartiets ungdomsbevegelse ved partisprengningen i 1923, da Norges Kommunistiske Parti ble stiftet og partiets ungdomsorganisasjon fulgte NKP. Da APs nye ungdomsorganisasjon Venstrekommunistisk Ungdomsfylking ble etablert ved årsskiftet 1923/1924 ble han valgt inn i det første sentralstyret.Side 534. Terje Halvorsen: Partiets salt, Pax, Oslo 2003 I april 1925 ble han ansatt som redaktør for VKUs avis  Den Røde Ungdom.Side 361. Per Egeberg Sogstad: Ungdoms fanevakt, AUF, Oslo 1951 Da APs ungdomsforbund ble konsolidert på landsmøte i september ble han viseformann.Side 535. Terje Halvorsen: Partiets salt, Pax, Oslo 2003

I 1927 var han en av underskriverne da VKUs arbeidsledighetskomite sendte ut et opprop og ba sultne arbeidsløse ta seg til rette: «Gå inn i de store og rike forretninger og ta den maten dere trenger. Kommer politiet, så følg villig med...Fyll fengslene....». De andre underskriverne var Arnfinn Vik og Einar Gerhardsen. Bladet Den Røde Ungdom ble beslaglagt, og alle tre tiltalt og senere dømt.Side 158. Terje Halvorsen: Partiets salt, Pax, Oslo 2003

Ved partisamlingen mellom AP og Norges Socialdemokratiske Arbeiderparti i 1927 var Engebretsen sentral i arbeidet med å forene de to partienes ungdomsorganisasjoner. Sammen med Hjalmar Dyrendahl, Einar Gerhardsen og Harald Olsen representerte han VKU i forhandlingene med NSA-ungdommen,Side 378. Per Egeberg Sogstad: Ungdoms fanevakt, AUF, Oslo 1951  et arbeid som munnet ut i at Arbeidernes ungdomsfylking ble stiftet.

I årene 1927 til 1930 var han redaktør for Nordlands Fremtid i Bodø. Han var også formann i fylkespartiet.

Engebretsen arbeidet deretter som sekretær i Sørlandets faglige samorganisasjon. Der tiltrådte han i august 1930.

Annen verdenskrig, fangenskap, død 
Under krigen ble han arrestert 28. januar 1944. I begynnelsen av april ble han sendt fra Kristiansand til Grini og i august videre til Tyskland. Der ankom han Stutthof konsentrasjonsleir 13. august som fange nr, 63089. Han ble sendt videre til Lodz i Polen. Han døde 1. mai 1945, bare få dager før krigen sluttet.Side 217. Kristian Ottosen: Nordmenn i fangenskap 1940-1945, Universitetsforlaget, Oslo 2004

I Festningsgata i Kristiansand er det reist et krigsminnesmerke over AP-medlemmer som omkom under 2. verdenskrig. På minnetavlen hedres han sammen med Randulf Fjermeros, Ragnar Fredriksen, Odd Fredriksen, Karl Hansen, Thoralf Hultmann, Erling Knutsen, Karl Larsen, Håkon Zahl, Jens Zahl og Johan Øydegard.

Hans navn er også blant dem som står på minnesmerket over krigens ofre, reist på Kristiansand kirkegård.Minneside basert på bilder og gravminnedata for Aksel Botolf Flood-Engebrethsen, Slekt og Data Gravminnebasen

 Referanser 

Kategori:Norske fagforeningspersoner
Kategori:Fødsler i 1896
Kategori:Dødsfall i 1945
Kategori:Fanger i Stutthof